**Георги Здравков Павлов 5в – 1-во място**

Безжични приключения

/ случка с неочакван край /

Миналия петък се случи нещо необичайно в часа по История. Учителят обясняваше нещо за Древна Гърция, но повечето ученици бяха разсеяни и си мислеха за идващите дни. Както гледах в монитора на компютъра, се появи ярка светлина, която заслепи очите ми . Не знаех какво се случва. След няколко минути отворих очи и о..о..о..о.., каква изненада!

Бяхме на плажа в Древна Елада. Носехме облекло като на древните гърци. Господинът ни разказваше нещо, свързано с урока. Разхождахме се по брега на Егейско море. Слънцето беше силно, затова бях забил глава и съсредоточено гледах ситния пясък. Погледът ми се спря на мистериозна за мен мида. Изведнъж мидата отвори уста и започна да говори.

* Моля те намери моя баща! Ако го сториш, ще направя всичко за теб. Ще те наградя подобаващо! Ако не ми помогнеш обаче, ще те сполети нечувана беда!

Реших, че една мида не може да говори, затова просто я подминах и побързах да настигна съучениците си. Вървях близо до морето. Вълните се плискаха и разливаха по жълтия пясък. Изведнъж господинът започна да крещи. Калоян, моят приятел също ме гледаше уплашено. Учителката сочеше към мен. Не знаех какво става, докато не се обърнах назад. Посейдон, богът на моретата и океаните, хванал морската вода в тризъбеца си, изпращаше цунами към нас. Беше свъсил вежди – явно нещо го беше ядосало.

Стоях точно срещу него със зяпнала от изненада уста и широко отворени от ужас очи.

* Къде е моето съкровище? Къде е моята мида? – гръмовно попита той.

Сетих се за коя мида пита!

* Не наранявай моите съученици ! – изкрещях аз. – Само аз имам вина! Просто не повярвах на очите си!

Изведнъж водата притихна и Посейдон дойде до мен. Беше доста едър и висок мъж, но с красиво лице. Бях изкривил главата си нагоре, за да мога да го виждам добре. Мълчах, тръпнех и чаках да каже нещо.

* Момче, къде е мидата ми? – попита той отново, но някак си по-мило от преди.

Протегнах ръка и му казах, че ще го заведа при нея. Върнахме се назад по плажа и открихме малката, красива мида да плаче за своя баща. Посейдон се наведе, нежно взе в ръце мидата, целуна я и я погали.

* Момче – каза той – върви си! Прощавам ви на всички! Днес е моят празник. Намерих една от дъщерите си. Вилня страшна буря и я отнесе от дома.

Тогава Посейдон се обърна и си тръгна. Морето посивя, побледня и пак стана лазурно синьо. Цунамито се изтегли с него.

Заплахата бе отминала. Събрахме се около господина, който продължи с урока.

А….! Какво става бе хора? Няма плаж, няма Елада, няма Посейдон! Пак съм пред монитора! Явно съм заспал в час!